**A GYÓGYÍTÓ NŐKÉRT ALAPÍTVÁNY 2016. ÉVI KÖZHASZNÚSÁGI JELENTÉSE**

Az Alapítvány 2016. évi mérlege és közhasznúsági jelentése.

1. SZÁMVITELI BESZÁMOLÓ

A Gyógyító Nőkért Alapítvány a 2016. évben gazdálkodásáról a számviteli törvénynek és a kapcsolódó előírásoknak megfelelve egyszerűsített éves beszámolót állított össze. A mérleg főösszege 134 ezer Ft, a saját tőke 134 ezer Ft.

2. KÖLTSÉGVETÉSI TÁMOGATÁS FELHASZNÁLÁSA

Tárgyévben az Alapítvány nem kapott állami támogatást.

3. VAGYONFELHASZNÁLÁSSAL KAPCSOLATOS KIMUTATÁS

2016-ban Alapítványunk saját tőkéje 134 ezer forint volt. Alapítványunk induló tőkéje 100eFt, 293 ezerFt eredménytartalékkal rendelkezett, lekötött tartalékkal, értékelési tartalékkal sem az előző évben, sem a tárgyévben nem rendelkezett.

A tárgyévi tőkeváltozás -259 ezer forint volt. A tárgyévi eredmény -259 ezer forint veszteség.

4. CÉL SZERINTI JUTTATÁSOK KIMUTATÁSA

Alapítványunk nem nyújtott cél szerinti támogatást, így e soron továbbra sem történtek kifizetések.

5. KÖZPONTI KÖLTSÉGVETÉSI SZERVTŐL, ELKÜLÖNÍTETT ÁLLAMI PÉNZALAPTÓL, HELYI ÖNKORMÁNYZATTÓL, TELEPÜLÉSI ÖNKORMÁNYZATOK TÁRSULÁSÁTÓL ÉS MINDEZEK SZERVEITŐL KAPOTT TÁMOGATÁS MÉRTÉKE

Alapítványunk nem részesült ilyen támogatásban a 2016-os évben.

6. A KÖZHASZNÚ SZERVEZET VEZETŐ TISZTSÉGVISELŐINEK NYÚJTOTT JUTTATÁSOK ÉRTÉKE, ILLETVE ÖSSZEGE

Az Alapítvány vezető tisztségviselői nem részesültek a 2016-as évben ilyen juttatásban.

7. A KÖZHASZNÚ TEVÉKENYSÉGRŐL SZÓLÓ RÖVID TARTALMI BESZÁMOLÓ

A Gyógyító Nőkért Alapítvány közhasznú szervezetet, 2011. 01. 29-én jegyezte be a Szegedi Törvényszék érdekképviseleti, oktatási, kutatási tevékenységre. Az alapítvány kitűzött célja a gyógyító, segítő tevékenységgel hivatásszerűen foglalkozók testi és lelki egészségvédelmének elősegítése, szakmai érdekképviseletük ellátása, továbbá részükre szakmai és egyéb ismeretterjesztő programok, illetve kiadványok szervezése és szerkesztése.

Az Alapítvány a kitűzött célokat a 2016-os évben az alábbi tevékenységekkel kívánta teljesíteni:

**7.1. Gyógyító Nőkért-est: programok szervezése**

2015-ben elindítottuk a *Gyógyító Nőkért-est* elnevezésű rendezvénysorozatunkat, melyet az alapítvány munkatársai azzal a céllal hozták létre, hogy megmutassák, miként lehet ma Magyarországon a segítő szakmában dolgozni, és emellett nőként és családanyaként, kiegyensúlyozott, egészséges életet élni.

Az estek tematikusak, a beszélgetések vezérfonalát a segítő hivatás veszélyei és az eredményes megküzdés, az erőforrások bemutatása adja. Meghívott vendégeink példáján keresztül szeretnénk inspirációt nyújtani az egészségügyben dolgozó gyógyító nők számára a sikeres gyógyító létre, egyben szeretnénk egy olyan szakmai közösséget teremteni, ahol nem csak a negatív helyzetet és példákat hangsúlyozzuk, hanem praktikus ötletekkel és tanácsokkal, saját történeteink megosztásán keresztül segítjük egymást. A *Gyógyító Nőkért-estek*et Dr. Várkonyi Andrea televíziós műsorvezető moderálja, a helyszínek Budapest és Szeged. Célcsoport: orvosok, gyógyszerészek, pszichológusok, és más segítő foglalkozásúak – elsősorban hölgyek, de az urakat sem zárjuk ki.

**Programok:**

2016. február 17-én a szegedi Francia Intézet nagytermében tartottuk évnyitó klubestünket, melynek vendége Dr. Sarungi Emőke pszichiáter, művészetterapeuta, az SZTE Pszichológiai Intézetének címzetes docense, a Gyászfeldolgozás Módszer® (Grief Recovery Method®) önsegítő eszközének magyarországi meghonosítója volt. A kb. 100 fős látogatottságú rendezvény szervezését 2 fő önkéntes segítette. Dr. Sarungi Emőke hitelesen mutatta be a gyógyítók esendőségét és erejét egyaránt, valamint felhívta a figyelmet, hogy az erőt karban kell tartani – pihenéssel, meggyőződéssel, művészeti tevékenységgel.

Őszi klubestünkre 2016. szeptember 29-én került sor az Egis gyógyszergyár támogatásával. A program színes volt: egyfelől a májusi ápolók világnapja alkalmából kiírt novella-pályázat díjátadója és a nyertes pályaművek felolvasása történt, másfelől Győrffy Zsuzsa: *Orvosnők Magyarországon* c. könyvét mutatta be Dr. Bene Ágnes, pszichiáter. A klubest résztvevői – 10 fő - az Egis Gyógyszergyár Tudományos és Technológiai Központ kiállítását is megtekinthették. Munkánkat 1 fő önkéntes segítette.

**7.2. Pályázati kiírás az Ápolók Világnapja alkalmából**

A Gyógyító Nőkért Alapítvány az Ápolók nemzetközi világnapja alkalmából május 12-én, az Ápolók Nemzetközi Tanácsa által meghirdetett Reziliencia (Az ápolók jelentik az erőt az egészségügy rugalmasságának növelésében) jelszóhozcsatlakozva **novella-pályázatot** írt ki **“Az én történetem a rugalmas megküzdésről”** címmel. A maximum 5 oldalas írásokban az egészségügy bármely területén, bármely beosztásban dolgozó ápolóktól, nővérektől saját történeteket vártunk, amelyekben olyan helyzetekről írnak, ahol úgy érzik, rugalmasan tudtak megküzdeni a nehézségekkel – és saját megoldásukat esetleg másoknak is ajánlanák. A legjobb pályamunkákat díjaztuk is (1.-3. díjak: 50.000 – 20.000 Ft értékben), és a szeptemberi klubesten ünnepélyes díjátadó keretében ismertettük meg másokkal is. A pályázat kiírását 1 önkéntes segítette.

**7.3. Konferencia-szervezés és tréningek**

2016. március 24.-én, az MTA Szegedi Akadémiai Bizottság Egészségfejlesztési Szakbizottságával és az SZTE BTK, Pszichológiai Intézet társszervezésével, valamint az SZTE ÁOK, Magatartástudományi Intézet és az SZTE GYTK Gyógyszerfelügyeleti Intézet támogatásával rendeztük meg “Hogy minden beteg megértse” Az egészségműveltség (health literacy) mérése és fejlesztése című konferenciát és CME-akkreditált tréninget. A konferencián neves szakemberek, orvosok, gyógyszerészek, pszichológusok és kommunikációs szakemberek járták körbe az alábbi kérdéseket: Hogyan mérhető gyors és megbízható eszközökkel az egészségműveltség? Mit mutat a nemzetközi körkép? Mi a helyzet Magyarországon? Milyen kommunikációs eszközöket alkalmazhat a gyakorló orvos? Milyen kihívásokkal kell szembenézni a gyógyszerészeknek?

A rendezvényen kb. 60 fő vett részt, munkánkat 6 önkéntes segítette.

Részletes program

Az egészségműveltség és az egészségmagatartás összefüggései az epidemiológiai mutatókkal Dr. habil. Barabás Katalin (egyetemi docens, SZTE ÁOK Magatartástudományi Intézet)

A “health literacy” szerepe a gyógyszerészi tanácsadásban Dr. habil. Csóka Ildikó (intézetvezető egyetemi docens, SZTE GYTK Gyógyszerfelügyeleti Intézet), Dr. Viola Réka (egyetemi tanársegéd, SZTE GYTK Gyógyszerfelügyeleti Intézet)

Egészségműveltség - a helyes gyógyszeralkalmazás kritikus sikertényezője Polonkai Kata (klinikai gyógyszerész, Semmelweis Egyetem), Dr. Hankó Balázs (intézetigazgató helyettes egyetemi docens, SE GYTK Gyógyszerügyi Szervezési Intézet)

Kiemelt előadónk: Health Literacy: The Big Picture and Some Spotlight on the Future Prof. Peter J. Schulz (Director, Institute of Communication and Health, Università della Svizzera italiana, Lugano, Switzerland)

Egészség-értés: Mit mér a HLS-EU kutatás? Továbbgondolandó kérdések a nemzetközi eredmények tükrében Kun Eszter (Kutatási igazgató, Szinapszis Piackutató és Tanácsadó Kft.) WORKSHOP A Magyarországon elérhető mérőeszközök, a magyar lakosság egészségkompetenciája (a mérőeszközök megismerése, kipróbálása, a kiértékelés elsajátítása): Dr. Papp-Zipernovszky Orsolya (egyetemi adjunktus, SZTE BTK Pszichológiai Intézet), Náfrádi Lilla (PhD hallgató, Institute of Communication and Health, Università della Svizzera italiana, Lugano, Switzerland)

Hogy érti? Az egészségműveltség fejlesztésének lehetőségei Dr. Pilling János (Orvosi Kommunikáció oktatási csoportvezető, SE Magatartástudományi Intézet)

WORKSHOP Kommunikációs tréning Dr. Látos Melinda (pszichológus, SZTE Sebészeti Klinika; Magatartástudományi Intézet).

2016. október 14.-én az SZTE, BTK, Pszichológiai Intézet társszervezésével és a seattle-i Washington Egyetem (USA) és a Genevai Egyetem (Svájc) kooperációjának eredményeként rendeztük meg „Orvosok konfliktusai” című nemzetközi konferencia és tréningnapunkat Szegeden. Az eseményen 40 fő vett részt, a rendezést 3 önkéntes segítette.

Részletes program:

Naike Bochatay, Nadia Masood Bajwa, University of Geneva, Switzerland: *Conflicts among Healthcare Providers and Interprofessional Collaboration* *in Switzerland*

Éva Csupor, Judit Nóra Pintér, Ágnes Kuna, Márta Csabai, University of Szeged, Hungary: *Conflicts and Conflict Management among Healthcare Professionals in Hungary*

Sara Kim, University of Washington, Seattle, U.S.: *Sources and Consequences of Conflict Management in Healthcare* (Presentation and teaching of the conflict dialogue model)

TRÉNING: Sara Kim, U. of Washington, Seattle, U.S.: *From Conflict to Mutual Goals: Hot Seat Simulation of Conflict Dialogue* (Demonstration – interactive ‘fishbowl’ session)

**7.4. Kutatás**

A 2015-ben előkészített nyugdíjas orvos kutatás lefolytatása, elemzése és publikálása: Győrffy Zs, Szél Zs, Girasek E. Nyugdíjas orvosok helyzete Magyarországon – országos, reprezentatív felmérés eredményei alapján. ORVOSI HETILAP 157:(43) pp. 1729-1736. (2016). A vonatkozó kutatásért és tanulmányért az alapítvány kuratóriumi tagja, Dr. Győrffy Zsuzsa Markusovszky díjat kapott.

**7.5. Honlap és egészségügyi dolgozók számára fenntartott online tanácsadás üzemeltetése**

A Gyógyító Nőkért Alapítvány fennállásának kezdete óta biztosít orvosok és egészségügyi dolgozók számára elérhető, Magyarországon egyedülálló online tanácsadást. Az alapítvány email-címére érkező levelekre a Semmelweis Egyetem képzett tanácsadója válaszol.

Záradék: E közhasznúsági jelentést a Gyógyító Nőkért Alapítvány kuratóriuma 2016. május 31-i ülésén elfogadta.

Budapest, 2017. május 31.